Spesiale eenheid sal Kaapse treine beveiligFoto: Verskaf. ŉ Langverwagte eenheid vir wetstoepassing spesifiek met die oog op treine in Kaapstad is Maandag op die Kaapstad-treinstasie bekendgestel. Brett Herron, Kaapstad se burgemeesterskomiteelid vir vervoer, het gesê die eenheid is op die been gebring ná die memorandum van ooreenkoms tussen die Stad Kaapstad, die Wes-Kaapse regering en die Passasierspooragentskap van Suid-Afrika (Prasa). Herron het gesê sowat ŉ 100 beamptes het die afgelope paar maande omvattende opleiding ontvang. Hulle is nou gereed om ontplooi te word. Die Stad het gesê die stigting van dié eenheid is ŉ toonbeeld van die “samewerkende gees tussen die verskillende sfere van die regering”. Foto: Verskaf. Dié toetsprojek sal ŉ tydperk van 12 maande duur. “Spoorlyne is die mees doeltreffende en bekostigbare vorm van openbare vervoer. Hier in Kaapstad maak honderde duisende inwoners staat op treine om werk en skool toe te gaan.” Herron sê dit is die Stad se verantwoordelikheid om die pendelaars se veiligheid te verseker. JP Smith, Kaapstadse burgemeesterskomiteelid van veiligheid en sekuriteit, het gesê dié inisiatief is aanduidend van hoe ernstig die Stad is oor pendelaarveiligheid asook hul toewyding om weer die spoorwese te stabiliseer. Dié eenheid sal op die veiligheid van die pendelaars fokus, asook vandalisme aan en diefstal van noodsaaklike Metrorail‑infrastruktuur en ‑bates. Die eenheid sal die bestaande veiligheidsdienste bystaan en aanvul.